[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 20.7.2007

COM(2007) 453 окончателен

2003/0153 (COD)

СТАНОВИЩЕ НА КОМИСИЯТА в съответствие с член 251, параграф 2, алинея трета, точка в) от Договора за ЕО за измененията на Европейския парламент на общата позиция на Съвета, отнасяща се до Предложение за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА за създаване на рамка за одобрение на моторни превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива)

ЗА ИЗМЕНЕНИЕ ПРЕДЛОЖЕНИЕТО НА КОМИСИЯТА съгласно член 250, параграф 2 от Договора за ЕО

2003/0153 (COD)

СТАНОВИЩЕ НА КОМИСИЯТА в съответствие с член 251, параграф 2, алинея трета, точка в) от Договора за ЕО за измененията на Европейския парламент на общата позиция на Съвета, отнасяща се до Предложение за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА за създаване на рамка за одобрение на моторни превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива)

1. Въведение

Член 251, параграф 2, алинея трета, точка в) от Договора за ЕО предвижда Комисията да излезе със становище относно измененията, предложени от Европейския парламент на второ четене. Комисията излага по-долу становището си върху 53 изменения, приети от Парламента.

2. Хронология

Предложението на Комисията COM(2003) 418 окончателен беше изпратено на Европейския парламент и на Съвета на 14 юли 2003 г. в съответствие с процедурата за съвместно вземане на решения, посочена в член 251 от Договора за създаване на Европейската общност (ДЕО).

Правното основание на предложението е член 95 от ДЕО.

Европейският икономически и социален комитет даде становището си на 28 януари 2004 г.[1]

Европейският парламент даде становището си на първо четене на 11 февруари 2004 г.[2]

В съответствие с разпоредбите на член 251, параграф 2, алинея 3 от ДЕО, Съветът прие с единодушие общата си позиция на 11 декември 2006 г.[3] Комисията даде становището си по общата позиция на 12 декември 2006 г.

Европейският парламент даде становището си на първо четене на 10 май 2007 г.

3. цел на предложението

От 1970 г. до днес рамковата директива 70/156/ЕИО за сближаването на законодателствата на държавите-членки по отношение на типовото одобрение на моторни превозни средства и техните ремаркета е основният юридически инструмент, с който разполага Европейската комисия за въвеждането на единен пазар в автомобилния сектор.

Предложението за директива представлява цялостна преработка на директива 70/156/ЕИО с цел да позволи прилагане на принципите за единно общностно типово одобрение по отношение на всички товарни автомобили. Тя съдържа и нови разпоредби с оглед улесняване на достъпа на МСП до вътрешния пазар.

Тя съдържа също така и промени от юридическо естество, чиято цел е по-голяма ефективност при изработването на общностното законодателство, както и разпоредби за по-добро разбиране на модернизираните технически разпоредби по отношение на моторните превозни средства, предвид развитието на законодателството в световен мащаб.

4. Становище на комисията за измененията на европейския парламент

На пленарното си заседание от 10 май 2007 г. Европейският парламент прие 53 от 62-те изменения, подложени на гласуване. Всички приети изменения са следствие от междуинституционални контакти, чиято цел беше постигането на съгласие на второ четене.

Първата група изменения засяга член 31 относно „критичните части“[4]. Целта им е по-добро съобразяване с интересите на производителите на резервни части, които снабдяват следпродажбения пазар. Някои точки от този член бяха допълнително изяснени.

Втората група изменения[5] позволява на производителите, специализирани в трансформирането на превозни средства за инвалиди да следват опростена процедура на типово одобрение.

Трета група[6] се отнася до правните аспекти на т.нар. процедура по „комитология“ с контрол, които изискваха адаптиране на текста на съответните членове в съответствие с новата формулировка, използвана от институциите.

Четвърта група изменения[7] засяга позоваванията на международни регламенти, които позовавания бяха приведени в съответствие с препоръките на работната група на високо равнище в рамките на „CARS 21“.

Пета група изменения[8] се отнася до поправки, наложени вследствие на присъединяването на България и Румъния към Европейския съюз.

Шеста група изменения[9] засяга междинните разпоредби, чиято цел е да позволят на производителите на автобуси постепенно да се приспособят към новите процедури, които се въвеждат с директивата, без това да застраши пътната безопасност.

Останалите изменения[10] са от редакторско естество. Например изменение №6 съдържа препратка към стандарти Euro 5 и Euro 6. Изменение №10 пояснява, че няма припокриване между рамковата директива и директивата за машините. Изменение № 28 пояснява, че техническите поправки на частите от обсега на рамковата директива могат да бъдат извършени чрез регламент на ЕК. Изменение № 31 има за цел да позволи типовото одобрение за всички видове източници на енергия, използвана за задвижване на превозното средство. Изменение № 36 позволява по-добро определяне на принципите на системите за обезопасяване на възрастни и деца. Изменение № 37 има за цел да приведе формулировката в съответствие с резолюцията, приета наскоро от работна група 29 на Икономическата комисия за Европа на ООН. Изменения № 11 и 16 са корективни.

Комисията прие всичките 53 изменения.

5. Заключение

В съответствие с член 250, параграф 2 от Договора за ЕО, Комисията променя предложението по горепосочения начин.

[1] ОВ C 108, 30.4.2004 г., стр. 29.

[2] ОВ C 97E, 22.4.2004 г., стр. 370.

[3] OВ С 64E , 20.3.2007 г., стр. 1.

[4] Изменения № 17, 22 - 24, 32, 46 - 48, 50 и 55.

[5] Изменения № 7, 12, 33 - 35, 42 и 43.

[6] Изменения № 2, 8, 13 - 15, 49, 51 - 54, 56 - 62.

[7] Изменения № 3, 9 и 25.

[8] Изменения № 38 – 41.

[9] Изменения № 1, 30, 44 и 45.

[10] Изменения № 6, 10 - 11, 16, 28 - 31, 36 и 37.